# Sky UK

Sky UK|  |
|
נתונים כלליים |
|
תקופת הפעילות |
1990–הווה (כ־36 שנים)  |
|
חברת אם |
קבוצת סקיי  |
|
מדינה |
הממלכה המאוחדת  |
|
מיקום המטה |
איזלוורת'  |
|
ענפי תעשייה |
תקשורת המונים  |
|   |
| www.sky.com |
|   |

ניידת שירות של החברה
**Sky UK Limited** (או בקיצור **Sky UK** או **Sky**) היא חברת מדיה וטלקומוניקציה בריטית, המספקת שירותי טלוויזיה רב-ערוצית, גישה לאינטרנט, טלפוניה ותקשורת סלולרית. Sky UK היא חברה בת של קבוצת סקיי, קונצרן תקשורת רב-לאומי. מטה החברה ממוקם באילוורץ', רובע האונסלו, לונדון.

נכון לשנת 2019, היו לחברה בסך הכל 12.7 מיליון מנויים; היא הספקית המובילה בבריטניה של שירותי טלוויזיה רב-ערוצית (באמצעות טלוויזיה בלוויין וטלוויזיה על גבי האינטרנט); וספקית מרכזית של שירותי גישה לאינטרנט בפס רחב. היא מפעילה עשרות ערוצי טלוויזיה, כולל ערוץ החדשות סקיי ניוז, קבוצה של ערוצי ספורט תחת המותג Sky Sports וחברת הפקות - Sky Studios.

## היסטוריה

### הקמת החברה

Sky UK הוקמה ב-1990 כתוצאה ממיזוג של חברות הטלוויזיה בלוויין "Sky Television" ו-"British Satelite Broadcasting".

"Sky Television" הוקמה בשנת 1980, בשם "Satellite Television", על ידי קבוצה של אנשי עסקים שביקשה להשיק את ערוץ הטלוויזיה הראשון בלוויין בבריטניה. החברה החלה לשדר באופן ניסיוני בשנת 1981, באמצעות לוויין תקשורת של סוכנות החלל האירופית. היא שידרה ערוץ פתוח אחד של תוכניות בריטיות, אך לא היה לה רישיון שידור בבריטניה והערוץ הופץ במספר מדינות באירופה, באמצעות חברות טלוויזיה בכבלים (הטכנולוגיה של החברה באותה עת לא איפשרה שידור ישיר מלוויין ללקוחות הקצה). בשנת 1983 זיהה איל התקשורת רופרט מרדוק את הפוטנציאל הגלום בטלוויזיה בלוויין, רכש את השליטה בחברה ומיתג אותה מחדש כ-"Sky Channel", החל משנת 1984 הערוץ היה זמין גם בטלוויזיה בכבלים בבריטניה, כערוץ פתוח שהכנסתו מפרסומות. בהמשך החלה תחרות מול קבוצת "British Satelite Broadcasting" (או BSB), שזכתה בזיכיון הממשלתי הרשמי לשידורי טלוויזיה לוויין בבריטניה ישירות ללקוחות, לאחר מכרז שפרסמה הממשלה בשנת 1985.

"British Satelite Broadcasting" התמהמהה בהשקת השירות שלה, בעיקר עקב קשיים טכנולוגיים ביישום שידורי טלוויזיה בלוויין ישירות ללקוחות במחיר סביר. רופרט מרדוק מצדו פעל כדי לעקוף את המגבלות והבירוקרטיה, לאחר שסורבה בקשתו לקבל גם רישיון רשמי, לאחר שהפסיד במכרז הממשלתי; הוא חכר משדרים על גבי הלוויין הראשון מסדרת "אסטרה" (Astra 1A) וב-5 בפברואר 1989 הושקה רשת "Sky Television" כחבילה של ארבעה ערוצים חופשיים, שכללה את ערוץ החדשות הייעודי הראשון באירופה ששידר 24 שעות ביממה (Sky News), ערוץ סרטים, ערוץ ספורט וערוץ בידור. BSB החלה בשירות שלה במרץ 1990, לאחר השקעה של מאות מיליוני ליש"ט כולל שיגור לוויין ייעודי בבעלותה והקמת אולפני טלוויזיה מפוארים במרכז לונדון. בעקבות התחרות העזה בין Sky ל-BSB וההפסדים העצומים שצברו שתי החברות החברות להפסדים כספיים עצומים, התמזגו שתי המתחרות בנובמבר 1990 והקימו את התאגיד המאוחד **BSkyB**, כאשר אנשיו של מרדוק לקחו בפועל את מושכות הניהול. BSkyB התרחבה במהירות, על ידי פריסת אנשי מכירות ברחבי המדינה ובתחילת 1991 סך־כול הבתים בהן נקלטה הרשת הממוזגת (באמצעות כבלים וצלחות לוויין) עמד על למעלה מ־2.2 מיליון.

### רכישת טכנולוגיית הצפנה ישראלית

 ערך מורחב – **NDS**

ממיר של חברת SKY עם כרטיס הצפנה של NDS
לקראת השקת רשת "Sky Television" חיפש רופרט מרדוק טכנולוגיית הצפנה לשידורי הלוויין, כך שיכול לגבות דמי מנוי, להגן על השידור מפי צפייה פיראטית ללא מינוי ולהציעה שירות של שלם וצפה של סרטים ואירועי ספורט. הוא הופנה לשיטת ההצפנה שפיתחו הפרופסור למדעי המחשב במכון ויצמן למדע עדי שמיר ותלמידי המחקר שלו עמוס פיאט ויוסי טולפן, ובשנת 1988 הקים בישראל את חברת NDS בשותפות עם חברת ידע חברה למחקר ופתוח, חברת מסחור הידע של מכון ויצמן. החברה הוקמה בהר חוצבים בירושלים, מאחר שקיבלה שם הטבות מס בתור אזור פיתוח לפי החוק לעידוד השקעות הון. תאגיד "ניוז קורפ" של מרדוק השקיעה 5 מיליון דולר בחברה עם הקמתה. הטכנולוגיה של NDS פעלה בהצלחה ותמכה בהתרחבות המהירה של BSkyB.

בשנת 1993 רכשה "ניוז קורפ" את הבעלות המלאה בחברה תמורת 13.5 מיליון דולר, לאחר שבהסכם ההשקעה הראשוני נקבע, שלאחר חמש שנים תנפיק החברה את עצמה בבורסה, או שמרדוק ירכוש את חלקי שותפיו. בשנת 1995 גייס מרדוק לתפקיד המנכ"ל את אייב פלד, ששימש באותה עת סגן נשיא בכיר לפיתוח עסקי בקבוצת אלרון ולפני כן סגן נשיא של חטיבת המחקר לתוכנה ולמערכות בחברת IBM. פלד עבר להתגורר בלונדון, ומשם ניהל את פעילותה של NDS ברחבי העולם. תחת ניהלו של פלד התרחבה החברה לתחומים נוספים מעבר להצפנת שידורי לוויין, גם לאספקה של מערכות שלמות וטכנולוגיות לטלוויזיה אינטראקטיבית עבור BSkyB ולקוחות אחרים. בשנת 2000 החלה NDS לספק ל-BSkyB ממיר לשידור דיגיטלי עם מקליט וידאו דיגיטלי שאפשר לחברה להגדיל במדיה ניכרת את היצע הערוצים שלה ולשווק חבילות שידור מגוונות.

### המעורבות של סקיי בהקמת הפרמייר ליג

BSkyB מילאה תפקיד מכריע בהקמת הליגה האנגלית הבכירה - ה"פרמייר ליג" - במתכונתה החדשה בשנת 1992, ואת הפיצול מליגת הכדורגל הישנה (הפוטבול ליג) של המועדונים הגדולים, שביקשו לקבל נתח גדול יותר מזכויות השידור. המועדונים הגדולים רצו לפרוש כדי להפסיק לחלוק את כספי זכויות השידור עם הקבוצות מהליגות הנמוכות ו-BSkyB סיפקה את הכוח הפיננסי שאיפשר למהלך לקרות. במאי 1992 זכתה במכרז לזכויות השידור של משחקים בשידור חי של הליגה החדשה. היא הגישה הצעת ענק של 304 מיליון ליש"ט ל-5 שנים. סכום חסר תקדים לשידורי ספורט באותה תקופה וסכום שהיה גבוה כמעט פי 8 ממה ששילמה רשת ITV המתחרה כמה שנים קודם לכן. מאז המעורבות שלה שינתה לחלוטין את הכלכלה ותרבות הצפייה של הענף. החוזה עם הפרמייר ליג העניק ל־BSkyB כוח שיווקי עצום, היא הגדילה בצורה משמעותית את מספר המנוייים שלה וסייע לה לעבור לפעול ברווח. BSkyB חידשה במשך השנים את החוזה שלה עם ה"פרמייר ליג" בסכומים הולכים וגדלים. בקיץ 2000 שילמה 1.67 מיליארד דולר עבור שידור 66 משחקי כדורגל בעונה במהלך שלוש עונות. בדצמבר 2023 עחתמה חוזה לשנים 2025–2029 תמורת 6.7 מיליארד ליש"ט.

בין השינויים שהמעורבות של סקיי הכניסה לענף הכדורגל היו:

* הגדלת מספר המשחקים ששודרו בשידור חי מ-15 משחקי ליגה ששודרו ברשת ITV ב-1991, ל-138 בעונה בחוזה החדש.
* העברת שידורי הכדורגל אל מאחורי "חומת תשלום" - בפעם הראשונה בתולדות בריטניה, משחקי הליגה הבכירה בשידור ישיר לא היו זמינים בחינם לכל דורש והרשת גבתה תשלום דמי מינוי.
* שינוי מועדי המשחקים - כדי למקסם את הרייטינג, הזיזה הרשת משחקים לימי ראשון בצהריים ולערבי יום שני. מהלך זה שבר מסורת בריטית ארוכת שנים שבה כל המשחקים נערכו כמעט תמיד בשעה שלוש בצהריים ביום שבת.
* מהפכת שידור טלוויזיונית: הרשת הכניסה סגנון "אמריקאי" נוצץ שכלל זיקוקים, מעודדות במגרשים, גרפיקה מתקדמת על המסך וניתוחים טקטיים מעמיקים באולפן.
* מהפכה כלכלית: חוזה זכויות השידור העניק לקבוצות הפרמייר ליג סכומי כסף עצומים, שאיפשרו להן להשקיע בשחקנים איכותיים, לשדרג אצטדיונים ולהפוך את הליגה למצליחה בעולם

### במאה ה-21

עד יוני 2000 צבר שירות השידור הדיגיטלי של החברה 3.6 מיליון מנויים. באוקטובר 2001 הפסיקה את השירות האנלוגי שלה והייתה בין חברות השידור הראשונות בעולם להשלים מעבר זה. עם כי המעבר גרם תחילה להפסדים גבוהים, אך היא חזרה להרוויח כעבור שנתיים. בפברואר 2005, דיווחה החברה כי מספר המנויים הדיגיטליים שלה גדל ל-7.6 מיליון.

בנובמבר 2003, מונה ג'יימס מרדוק, בנו של רופרט מרדוק שהיה אז בן 30 בלבד למנכ"ל החברה. חבילת השכר שקיבל בשנה הראשונה הגיעה לכ-18 מיליון דולר (כולל: שכר בסיס, תוכניות תמריצים, מענקי מניות, הטבות רילוקיישן ובונוסים על עמידה ביעדים).

בנובמבר 2005, הושקה בשיתוף פעולה עם חברת הסלולר וודאפון - Sky Mobile TV, שהיה שירות הטלוויזיה הסלולרי הראשון הזמין מסחרית בבריטניה. באותה תקופה רכשה גם את ספקית האינטרנט Easynet והחלה להציע חבילה הכוללת גישה לאינטרנט.

בנובמבר 2010, מספר מנויי החברה הגיעה לכ-10 מיליון, והיא הפכה לחברת הטלקומוניקציה האירופאית הראשונה שהגיעה להישג זה מבין חברות הטלוויזיה הרב-ערוצית בתשלום (pay-TV).

בנובמבר 2014 שינתה החברה את שמה מ-BSkyB ל-Sky.

בתחילת 2017 החלה לספק שירות תקשורת סלולרית תחת המותג Sky Mobile, כרשת סלולרית וירטואלית.

ב-1 במרץ 2018, Sky UK חתמה על הסכם עם שירות הזרמת המדיה האמריקאי נטפליקס, למתן גישה אליו ללקוחותיה. ובסוף אותה שנה עקפה נטפליקס את מספר מינוי Sky בממלכה המאוחדת (9.78 מיליון מנויים לעומת 9.68 ל-Sky). באותה שנה החלה בעצמה לעבור לאספקת שירות בהזרמת מדיה במקום בלוויין.

בספטמבר 2018, תאגיד התקשורת האמריקאי "קומקאסט" רכש 76.8% ממניות חברת האם "קבוצת סקיי", תמורת 39 מיליארד דולר. בהמשך התאגיד רכש את שאר מניות הציבור, בעקבות הצעת רכש.

בספטמבר 2022 הודיעה החברה כי תפסיק לספק שירות בלוויין במטרה לחסוך בעלויות (בעיקר רכישת והתקנה של צלחות לוויין). החל מ-2025 הפסיקה לספק צלחות לוויין אך הודיעה כי תמשיך לתמוך בלקוחות הקיימים בעלי צלחת עד 2029.

## קישורים חיצוניים

 מדיה וקבצים בנושא **Sky UK** בוויקישיתוף

* אתר האינטרנט הרשמי של Sky UK (באנגלית)

* Sky UK, ברשת החברתית X (טוויטר)

## הערות שוליים